Dacă nu ar fi gratiile de la ferestre, Centrul de Arest Preventiv Alba te-ar putea face să crezi că eşti într-un hotel cu multe stele. Camere spaţioase, cu mobilier nou, aer condiţionat şi televizoare. Instalaţia electrică a fost complet refăcută, la fel şi băile, care au dotări complete. Mai mult, în curtea instituţiei au fost montate aparate de gimnastică.

Centrul de reţinere şi arest preventiv al Poliţiei Judeţene Alba a fost modernizat în urma unor lucrări în valoare de 2,7 milioane de lei, fiind înlocuite instalaţiile electrice, canalizarea şi îmbunătăţitea condiţiile de cazare şi măsurile de securitate.

Lucrările de modernizare a Centrului de Reţinere şi Arestare Preventivă din cadrul Poliţiei Judeţene Alba au fost finalizate, acesta asigurând condiţii de cazare şi măsuri de securitate la standarde europene, fiind printre cele mai moderne din România, anunţă instituţia.

Lucrările s-au desfăşurat în perioada 2018-2019 şi au vizat înlocuirea instalaţiei electrice, a sistemului de iluminare şi a sistemului de distribuire a semnalului TV, fiind instalat şi sistem de radioficare. De asemenea, a fost refăcut sistemul de canalizare.

Totodată, au fost renovate camerele de deţinere şi au fost recompartimentate, suprafaţa a fost mărită, iar în interiorul acestora s-au amenajat spaţii destinate activităţii igienico-sanitare care cuprind duş, cada de duş, chiuvetă, vas de WC, oglindă şi ventilator. În fiecare cameră au fost instalate aparate tv şi aparate de aer condiţionat.

Ferestrele exterioare au fost schimbate şi permit iluminarea şi aerisirea suficientă a spaţiului, iar uşile camerelor au fost înlocuite cu uşi metalice dublate de grilaj metalic. Lumina artificială corespunde standardelor tehnice recunoscute în domeniu.

„Spaţiul de detenţie respectă demnitatea umană şi întruneşte standardele sanitare şi de igienă, fiind dotat astfel încât să ofere persoanelor lipsite de libertate condiţii pentru dormit, servirea mesei şi păstrarea bunurilor personale”, arată Poliţia Judeţeană Alba.

Cele 15 camere de deţinere au o capacitate totală de 30 de locuri.

Cei reținuți au la dispoziție un club, cameră pentru vizite intime și aparatură de gimnastică

De asemenea, în urma lucrărilor de reabilitare a fost amenajat un club, un cabinet medical, precum şi o cameră în care se poate acorda dreptul la vizită intimă.

Conform sursei citate, pereţii aferenţi celor două curţi de plimbare au fost consolidaţi, iar în interiorul curţilor au fost montate aparate de gimnastică şi elemente fixe pentru asigurarea odihnei şi relaxării.

Totodată, au fost instalate posturi fixe de telefonie publică pentru asigurarea, în mod corespunzător, a dreptului la convorbiri telefonice şi au fost îmbunătăţite sistemele de pază şi siguranţă şi eficientizate activităţile poliţiştilor care desfăşoară activităţi în cadrul centrului.

„În cadrul centrului au fost amenajate spaţii în care se efectuează audierea persoanelor custodiate şi audieri de către judecătorul de supraveghere a privării de libertate din penitenciar, în procedurile de refuz de hrană sau plângeri împotriva condiţiilor de detenţie. Se asigură dreptul la vizită cu apărătorii aleşi, cu psihologul, cu preotul pentru asistenţa religioasă, cu reprezentaţi diplomatici, în cazul persoanelor cu cetăţenie străină şi întrevederi cu reprezentanţii organizaţiilor nonguvernamentale, cu atribuţii în respectarea drepturilor omului”, mai spune Poliţia Alba.

Valoarea investiţiei a fost de 2.783.094,85 lei, cu T.V.A., iar contractul a fost atribuit prin licitaţie publică şi executat de către SC Lincoln SRL.

Sursa: Digi24, News.ro